Rozhodnutie Komisie
z 12. marca 1996,
ktorým Európske spoločenstvo uhlia a ocele a Európske spoločenstvo pre atomovú energiu uzatvárajú dočasnú dohodu o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu na jednej strane a Moldavskou republikou na druhej strane
(96/241/Euratom, ESUO)
KOMISIA EURÓPSKYCH SPOLOČENSTIEV,
s zreteľom na Zmluvu o založení Európskeho spoločenstva uhlia a ocele, a najmä na prvý odsek jej článku 95,
so zreteľom na Zmluvu o založení Európskeho spoločenstva pre atómovú energiu, a najmä na jej článok 101,
keďže kým vstúpi do platnosti Dohoda o partnerstve a spolupráci podpísaná v Bruseli 28. novembra 1994, je potrebné schváliť dočasnú dohodu o obchode a obchodných záležitostiach podpísanú v Bruseli 2. októbra 1995 medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu na jednej strane a Moldavskou republikou na strane druhej;
keďže uzavretie dočasnej dohody je potrebné na dosiahnutie cieľov spoločenstva ustanovených v článkoch 2 a 3 Zmluvy o založení Európskeho spoločenstva uhlia a ocele a keďže zmluva nerieši všetky prípady, na ktoré sa vzťahuje toto rozhodnutie;
po konzultácii s poradným výborom a so súhlasom Rady,
ROZHODLA TAKTO:
Článok 1
Dočasná dohoda o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu na jednej strane a Moldavskou republikou na druhej strane, ako aj protokol a vyhlásenia sa schvaľujú za Európske spoločenstvo uhlia a ocele a Európske spoločenstvo pre atómovú energiu.
Tieto texty sú pripojené k tomuto rozhodnutiu [1].
Článok 2
Predseda Rady vykoná v mene Európskeho spoločenstva notifikáciu stanovenú v článku 35 dočasnej dohody za Európske spoločenstvo uhlia a ocele a Európske spoločenstvo pre atómovú energiu.
V Bruseli 12. marca 1996